Jeremy Bracco

Jeremy Bracco (s. 17. maaliskuuta 1997 Freeport, New York, Yhdysvallat) on yhdysvaltalais-kanadalainen jääkiekkoilija. Hän on pelipaikaltaan oikea laitahyökkääjä. Bracco laukoo oikealta.
Ura.
Seuraura.
Bracco pelasi juniorivuosinaan Long Island Gullsissa. Hän kävi high schoolin Portledge Schoolissa, jonka joukkueen paras pistemies, maalintekijä ja syöttäjä Bracco oli kaudella 2011–2012 tehoilla 15+27=42. Kauden 2012–2013 hän pelasi suurimmaksi osaksi New Jersey Rocketsin joukkueessa pelaten MetJHL- ja AtJHL-junioriliigoja, joista jälkimmäisenä mainitussa Bracco oli joukkueen paras pistemies ja syöttäjä tehoilla 16+34=50. Hän jakoi koko AtJHL:n pistepörssin kahdeksannen sijan Walpore Expressin Colin O’Neilin kanssa. Bracco palkittiin kauden päätteeksi sarjan vuoden tulokkaana.
Kitchener Rangers varasi Braccon 84. pelaajana OHL:n varaustilaisuudessa 2013. Vuodet 2013–2015 hän vietti Yhdysvaltain maajoukkueen kehitysohjelman mukana pelaten mm. USHL-junioriliigaa. Bracco oli koko US NTDP:n paras syöttäjä ja kolmanneksi paras pistemies sekä kaudella 2013–2014 tehoilla 16+58=74 että kaudella 2014–2015 tehoilla 30+64=94. Hän pelasi kauden aikana myös CCM/USA Hockey All-American Prospects Gamessa.
Toronto Maple Leafs varasi Braccon toisella kierroksella 61. pelaajana . Kaudeksi 2015–2016 hän siirtyi Boston Collegen yliopistojoukkueeseen. Bracco pelasi siellä vain viisi ottelua, kunnes lokakuussa 2015 hän jätti BC:n ja siirtyi hänet varanneen Kitchener Rangersin OHL-joukkueeseen. Bracco oli joukkueen kolmanneksi paras pistemies tehtyään 49 runkosarjaottelussa tehot 21+43=64. Pudotuspeleissä hän oli Rangersin paras pistemies ja syöttäjä tehoilla 3+11=14. Kaudella 2016–2017 Bracco voitti joukkueen sisäisen tehotilaston lukemalla +15, mutta kesken kauden, tammikuussa 2017 Rangers kuitenkin kauppasi hänet Windsor Spitfiresiin vaihdossa hyökkääjä Cole Carteriin, puolustaja Andrew Burnsiin, vuosien 2023 ja 2024 toisen kierroksen varausvuoroihin sekä vuoden 2025 ehdolliseen toisen kierroksen varausvuoroon. Bracco teki OHL:n runkosarjassa yhteensä tehot 25+58=83, joilla hän sijoittui pistepörssissä sijalle 12. Bracco osallistui Spitfiresin kanssa isäntäjoukkueena Memorial Cup -turnaukseen, jossa hän oli joukkueen paras pistemies tehoilla 3+5=8. Turnaus päättyi CHL:n mestaruuteen.
Maaliskuussa 2017 Bracco teki kolmivuotisen NHL-tulokassopimuksen Toronto Maple Leafsin kanssa. Hän pelasi kauden 2017–2018 kokonaan AHL-joukkue Toronto Marliesissa tehden 50 runkosarjaottelussa tehot 6+26=32 ja neljässä playoff-ottelussa yhden maalin. Braccon rooli pudotuspeleissä jäi varsin pieneksi ja hän kärsi myös vammoista. Bracco voitti kauden päätteeksi Calder Cupin. Myös kauden 2018–2019 hän vietti kokonaan Marliesissa. Bracco sijoittui tehoilla 22+57=79 koko AHL:n pistepörssissä toiseksi edellään vain Syracuse Crunchin Carter Verhaeghe. Pudotuspeleissä hän oli joukkueensa paras pistemies tehoilla 4+12=16. Kaudella 2019–2020 Bracco johti tehoilla 4+30=34 Marliesin sisäistä syöttöpörssiä ja hän oli sisäisessä pistepörssissä kolmantena, kunnes koronaviruspandemia keskeytti AHL-kauden maaliskuussa 2020. Jouluaatonaattona 2019 Maple Leafs kutsui Braccon NHL-joukkueensa vahvuuteen, mutta hän ei kuitenkaan saanut siellä peliaikaa ja Bracco lähetettiin jo jouluaattona takaisin farmiin.
Lokakuussa 2020 Bracco teki vapaana agenttina vuoden mittaisen, kaksisuuntaisen ja 700 000 dollarin arvoisen sopimuksen Carolina Hurricanesin kanssa. Tammikuussa 2021 seura asetti hänet siirtolistalle, josta mikään toinen NHL-seura ei kuitenkaan napannut Braccoa vuorokauden kuluessa. Harjoitusleirin päätteeksi Hurricanes lähetti hänet farmijoukkue Chicago Wolvesiin. Jo ennen AHL-kauden alkamista, samassa kuussa seura asetti Braccon ehdottomalle siirtolistalle aikomuksenaan purkaa hänen sopimuksensa. Samalla Hurricanes lainasi Braccon loppukauden 2020–2021 kestävällä sopimuksella SM-liigajoukkue Kalevan Palloon. Koska mikään toinen NHL-seura ei napannut häntä vuorokauden kuluessa, Braccon sopimus Hurricanesin kanssa purettiin.
Kaudeksi 2021–2022 Bracco siirtyi vuoden mittaisella sopimuksella Saksan DEL-liigan Krefeld Pinguineen. Hän voitti joukkueen sisäisen piste- ja syöttöpörssin tehoilla 14+40=54, joilla Bracco sijoittui koko liigan pistepörssissä seitsemänneksi.
Heinäkuussa 2022 Braccon uutisoitiin siirtyvän kaudeksi 2022–2023 KHL:n kazakstanilaisseura Barys Nur-Sultaniin. Hänen kanssaan joukkueeseen tiedotettiin siirtyvän myös Grahamin joukkuetoverina KalPassa kaudella 2020–2021 pelannut Jesse Graham.
Maajoukkueura.
Bracco pelasi alle 20-vuotiaiden MM-kilpailuissa vuonna 2017, jolloin hän voitti maailmanmestaruuden. Bracco valittiin Sveitsiä vastaan pelatun puolivälieräottelun päätteeksi Yhdysvaltain ottelun parhaaksi pelaajaksi. Hän pelasi myös alle 18-vuotiaiden MM-kilpailuissa vuonna 2015. Bracco jakoi tehoilla 3+10=13 koko turnauksen syöttöpörssin joukkuetoverinsa Matthew Tkachukin kanssa sekä sijoittui pistepörssissä toiseksi edellään vain joukkuetoveri Auston Matthews. Finaaliottelussa Suomea vastaan hän sai syöttöpisteen Colin Whiten tekemään 2–1-voittomaaliin, joka syntyi jatkoajalla ajassa 72.44 ja ratkaisi Yhdysvalloille maailmanmestaruuden.
Bracco pelasi myös World U-17 Hockey Challengessa tammikuussa 2014, jolloin hän voitti kultaa. Bracco jakoi kahdeksalla syöttöpisteellään koko turnauksen syöttöpörssin voiton joukkuetoverinsa Colin Whiten kanssa.
Muuta.
Braccon pikkuveli Donato on pelannut myös jääkiekkoa puolustajana. Veljesten isä Mike Bracco pelasi maalivahtina Dartmouth Collegen yliopistojoukkueessa. Hän toimii nykyään juniorivalmentajana Long Island Gullsissa.